arnastofnun/IGC-2024 huggingface dataset:
Stefna um nýfjárfestingar Þingsályktun - þingskjal nr. 1032

145. löggjafarþing 2015–2016.

Þingskjal 1032 - 372. mál.

Nr. 24/145.

Þingsályktun um stefnu um nýfjárfestingar.

Alþingi ályktar að efla skuli nýfjárfestingar í íslensku atvinnulífi og samkeppnishæfni Íslands á sviði nýfjárfestinga. Í því skyni verði lögð áhersla á nýfjárfestingarverkefni:

1. sem byggjast á styrkleikum Íslands og sérstöðu,

2. sem stuðla að aukinni fjölbreytni og afleiddri innlendri starfsemi,

3. sem ýta undir vöxt alþjóðlega samkeppnishæfs þekkingariðnaðar,

4. sem styðjast við nýjustu og bestu fáanlegu tækni og umhverfisviðmið, m.a. með tilliti til skuldbindinga Íslands á loftslagsráðstefnu Sameinuðu þjóðanna í desember 2015,

5. sem skapa innlendan virðisauka og hafa margföldunaráhrif, t.d. með samstarfi við starfandi íslensk fyrirtæki og með fjárfestingum í íslenskum nýsköpunarfyrirtækjum,

6. sem skila sem mestum virðisauka og innleiða nýja þekkingu.

Tryggt verði að markaðs- og kynningarstarfsemi stjórnvalda, tengd nýfjárfestingum, sé í samræmi við þær áherslur sem fram koma í ályktun þessari.

Samþykkt á Alþingi 16. mars 2016.
Aðild Gvatemala að fríverslunarsamningi milli EFTA-ríkjanna og Mið-Ameríkuríkjanna Þingsályktun - þingskjal nr. 1044

145. löggjafarþing 2015–2016.

Þingskjal 1044 - 543. mál.

Nr. 25/145.

Þingsályktun um fullgildingu bókunar um aðild Lýðveldisins Gvatemala að fríverslunarsamningi milli EFTA-ríkjanna og Mið-Ameríkuríkjanna.

Alþingi ályktar að heimila ríkisstjórninni að fullgilda fyrir Íslands hönd bókun um aðild Lýðveldisins Gvatemala að fríverslunarsamningi milli EFTA-ríkjanna og Mið-Ameríkuríkjanna, sem undirrituð var 22. júní 2015 í Schaan í Liechtenstein.

Samþykkt á Alþingi 17. mars 2016.
Kynja- og jafnréttiskennsla í grunn- og framhaldsskólum Þingsályktunartillaga - þingskjal nr. 1066

145. löggjafarþing 2015–2016.

Þingskjal 1066 - 641. mál.

Tillaga til þingsályktunar um kynja- og jafnréttiskennslu í grunn- og framhaldsskólum.

Flm.: Sigríður Ingibjörg Ingadóttir.

Alþingi ályktar að fela mennta- og menningarmálaráðherra að endurskoða aðalnámskrár grunn- og framhaldsskóla með það að markmiði að kynja- og jafnréttisfræði verði skyldufag í öllum grunn- og framhaldsskólum innan fjögurra ára.

Greinargerð.

Ný aðalnámskrá var samþykkt árið 2011 og byggist hún á sex grunnþáttum: læsi, sjálfbærni, lýðræði, jafnrétti, heilbrigði og velferð og sköpun. Í aðalnámskrám fyrir bæði grunn- og framhaldsskóla segir skýrt að á öllum skólastigum eigi menntun að stuðla að jafnrétti þar sem börnum og ungmennum er kennd gagnrýnin hugsun á viðteknum hugmyndum í samfélaginu og að greina þær aðstæður sem leiða til mismununar sumra og forréttinda annarra. Kynjafræði er nú kennd sem valáfangi í 17 framhaldsskólum á landinu og hefur sú kennsla verið nemendum þessara skóla til mikillar styrkingar og eflingar. Markmið kynjafræði er að vekja nemendur til vitundar um stöðu kynjanna í samfélaginu, orsakir og afleiðingar kynjaskekkjunnar og að nemendur skoði helstu birtingarmyndir ójafnréttis í samfélaginu, bæði á Íslandi og í alþjóðlegu samhengi. Árangur kennslunnar er greinilegur, en nemendur í tíu framhaldsskólum um allt land hafa tekið sig saman og stofnað eigin félagasamtök til að berjast fyrir jafnrétti kynjanna. Misrétti kynjanna er raunverulegt og hefur alvarlegar afleiðingar fyrir allt samfélagið. Nauðsynlegt er að sporna gegn staðalímyndum sem hafa heftandi áhrif á persónu hvers og eins óháð kyni og getu til að blómstra sem einstaklingur. Kynjafræðikennsla í grunn- og framhaldsskólum getur orðið mikilvægur liður í þessari baráttu.
Upptaka samræmdrar vísitölu neysluverðs Þingsályktunartillaga - þingskjal nr. 1069

145. löggjafarþing 2015–2016.

Þingskjal 1069 - 643. mál.

Tillaga til þingsályktunar um upptöku samræmdrar vísitölu neysluverðs.

Flm.: Elsa Lára Arnardóttir, Silja Dögg Gunnarsdóttir,

Þorsteinn Sæmundsson, Ásmundur Einar Daðason.

Alþingi ályktar að fela fjármála- og efnahagsráðherra að skipa starfshóp óháðra sérfræðinga sem greini kosti og galla þess að gera breytingar á útreikningi verðbólgu og verðtryggingar þannig að framvegis verði notuð samræmd vísitala neysluverðs (SVN) í stað vísitölu neysluverðs (VNV). Við greiningarvinnuna verði sérstaklega horft til þess hvernig verðbólga er mæld í helstu viðskiptalöndum Íslands og metið hvaða áhrif breytingin hefði á launakjör, lánakjör, stöðu verðtryggðra lána og vexti. Ráðherra flytji Alþingi skýrslu með helstu niðurstöðum á haustþingi 2016.

Greinargerð.

Hér á landi hefur verið stuðst við vísitölu neysluverðs (VNV) sem mælikvarða á verðbólgu og til útreiknings á verðtryggingu síðan árið 1995. Í Evrópusambandsríkjunum er hins vegar stuðst við svokallaða samræmda vísitölu neysluverðs (SVN) en tilgangur hennar er m.a. að tryggja samræmda verðbólgumælingu í þeim ríkjum sem notast við evru sem gjaldmiðil. Hlutverk beggja vísitalnanna er að mæla verðbreytingar á vörum og þjónustu sem almenningur kaupir til einkanota en mismunandi vöruflokkar liggja til grundvallar hvorrar vísitölunnar fyrir sig. Þar munar líklega mestu um kostnað við eigið húsnæði sem er vöruflokkur innan VNV en ekki SVN. Hækkun húsnæðisverðs reiknast þannig beint inn í VNV en hefur aðeins afleidd áhrif á þróun SVN í gegnum húsaleigu. Það að halda húsnæðisverði og kostnaði við eigið húsnæði utan vöruflokka sem reiknast til neysluverðsvísitölu hefur verið rökstutt með því að þar sé fremur um að ræða fjárfestingu en eiginlega neyslu. Annar veigamikill munur á vísitölunum er sá að útgjöld ferðamanna eru undanskilin við útreikning VNV en ekki SVN.

Verðbólgumæling þar sem stuðst er við VNV sýnir jafnan hærri verðbólgu en ef stuðst er við SVN og má leiða að því líkur að húsnæðisverð og kostnaður við eigið húsnæði skipti þar mestu máli. Af þessu er ljóst að verðtrygging hefði minni áhrif á verðtryggð inn- og útlán ef stuðst væri við SVN en samkvæmt núverandi fyrirkomulagi. Í grunninn má ætla að breytingin yrði því til hagsbóta fyrir þorra skuldara en hið gagnstæða gilti um eigendur verðtryggðs sparifjár sem að stærstu leyti eru lífeyrissjóðirnir.

Með þingsályktunartillögu þessari er lagt til að kannaðir verði til hlítar kostir þess og gallar að taka upp SVN í stað VNV við útreikninga verðbólgu og verðtryggingar hér á landi með sérstöku tilliti til lána- og launakjara almennings, stöðu verðtryggðra lána og áhrifa á vexti, þar á meðal hugsanlegra afleiddra áhrifa. Niðurstöður þeirrar greiningar geta í kjölfarið nýst sem grundvöllur heildræns mats á því hvort og með hvaða hætti ráðist verði í breytinguna.
Náttúrustofur Þingsályktunartillaga - þingskjal nr. 1073

145. löggjafarþing 2015–2016.

Þingskjal 1073 - 647. mál.

Tillaga til þingsályktunar um náttúrustofur.

Flm.: Líneik Anna Sævarsdóttir, Brynhildur Pétursdóttir, Höskuldur Þórhallsson, Ólína Kjerúlf Þorvarðardóttir, Þorsteinn Sæmundsson, Bjarkey Olsen Gunnarsdóttir, Þórunn Egilsdóttir, Vilhjálmur Árnason, Ásmundur Einar Daðason, Willum Þór Þórsson, Páll Jóhann Pálsson, Valgerður Gunnarsdóttir.

Alþingi ályktar að fela umhverfis- og auðlindaráðherra að koma á fót starfshópi til að meta reynsluna af starfi náttúrustofa síðustu 20 árin og meta hvort hagkvæmt sé að náttúrustofur taki formlega að sér fleiri svæðisbundin verkefni en þær hafa nú með höndum. Þá verði hópnum falið að móta leiðir til að styrkja samstarf náttúrustofa og stofnana ríkisins í þeim tilgangi að nýta fjármagn til þekkingaröflunar og vöktunar á náttúru landsins sem best.

Greinargerð.

Nú eru rúm 40 ár síðan fyrstu hugmyndir um náttúrustofur landshlutanna komu fram og rúm 20 ár síðan fyrsta stofan hóf starfsemi, en Náttúrustofa Austurlands tók til starfa árið 1995. Náttúrustofurnar starfa samkvæmt lögum nr. 60 frá 1992, um Náttúrufræðistofnun Íslands og náttúrustofur.

Fyrstu árin voru stofurnar reknar með beinni aðild ríkisins sem skipaði einn stjórnarmanna en með lagabreytingu árið 2002 dró ríkið sig út úr beinni aðild að stofunum en gerðir voru samningar um fjárframlög ríkisins til stofanna við sveitarfélögin sem eiga og reka þær.

Frá árinu 2002 hefur smátt og smátt dregið úr tengslum náttúrustofa við umhverfis og auðlindaráðuneytið þrátt fyrir að lesa megi úr umræðunni bæði á Alþingi og umfjöllun umhverfisráðherra þá og síðar að ætlunin hafi ekki verið að draga úr samvinnu við stofnanir ríkisins heldur að skýra rekstrarlega ábyrgð. Jafnframt hefur dregið úr fjárframlögum ríkisins til stofanna.

Það er ljóst að álit ráðherra, ráðuneytis og Alþingis árið 2002 var að náttúrustofur gegndu mikilvægu hlutverki hvað varðaði náttúrurannsóknir og framkvæmd náttúruverndar í samstarfi við stofnanir umhverfis- og auðlindaráðuneytisins á þessu sviði. Því var í samningnum kveðið á um árlega fundi ráðuneytisins með forstöðumönnum náttúrustofa, formönnum stjórna náttúrustofa, Náttúrufræðistofnun Íslands og Umhverfisstofnunar.

Nú eru starfandi átta náttúrustofur en jafnframt hafa í sumum landshlutum byggst upp þekkingarsetur, sem starfa á sviði náttúrufræða, með stuðningi ríkis og sveitarfélaga. Það er því rétt að í vinnu starfshópsins verði horft til þess hvernig samstarf náttúrustofa og setra í sama landshluta geti styrkt starf beggja aðila.

Nú er mikil deigla í náttúru- og umhverfisvernd á Íslandi, m.a. vegna nýrra loftslagsmarkmiða og vaxandi ferðamennsku, og því mikilvægt að fara yfir hvernig fjármagn og fagþekking á þessu sviði getur nýst íslensku samfélagi sem best.
Vantraust á forsætisráðherra og ríkisstjórn hans, þingrof og nýjar kosningar Þingsályktunartillaga - þingskjal nr. 1117

145. löggjafarþing 2015–2016.

Þingskjal 1117 - 689. mál.

Tillaga til þingsályktunar um vantraust á forsætisráðherra og ríkisstjórn hans, þingrof og nýjar kosningar.

Flm.: Árni Páll Árnason, Katrín Jakobsdóttir,

Óttarr Proppé, Birgitta Jónsdóttir.

Alþingi ályktar að lýsa vantrausti á forsætisráðherra og ríkisstjórn hans.

Alþingi lýsir þeim vilja sínum að þing verði rofið og efnt til almennra þingkosninga svo fljótt sem við verður komið.
Vantraust á ríkisstjórnina, þingrof og nýjar kosningar Þingsályktunartillaga - þingskjal nr. 1132

145. löggjafarþing 2015–2016.

Þingskjal 1132 - 692. mál.

Tillaga til þingsályktunar um vantraust á ríkisstjórnina, þingrof og nýjar kosningar.

Flm.: Árni Páll Árnason, Katrín Jakobsdóttir, Óttarr Proppé, Birgitta Jónsdóttir.

Alþingi ályktar að lýsa vantrausti á ríkisstjórnina.

Alþingi lýsir þeim vilja sínum að þing verði rofið og efnt til almennra þingkosninga svo fljótt sem við verður komið.
Stefna og aðgerðaáætlun í geðheilbrigðismálum til fjögurra ára Breytingartillaga - þingskjal nr. 1185

145. löggjafarþing 2015–2016.

Þingskjal 1185 - 338. mál.

Síðari umræða.

Breytingartillaga við tillögu til þingsályktunar um stefnu og aðgerðaáætlun í geðheilbrigðismálum til fjögurra ára.

Frá velferðarnefnd.

1. Við lið A.2.

a. Við liðinn Framkvæmd bætist nýr málsliður, svohljóðandi: Eitt af teymunum sérhæfi sig jafnframt í þjónustu við heyrnarlausa og heyrnarskerta einstaklinga sem reiða sig á íslenskt táknmál til samskipta og glíma við geðröskun.

b. Við liðinn Mælanlegt markmið bætist nýr málsliður, svohljóðandi: Geðheilsuteymi fyrir heyrnarlausa og heyrnarskerta hafi tekið til starfa árið 2017.

2. Við lið B.3:

a. Á eftir orðinu „kvíða“ í liðnum Markmið komi: depurð, þunglyndi.

b. Liðurinn Framkvæmd orðist svo: Beitt verði gagnreyndum aðferðum við að skima fyrir kvíða, depurð, þunglyndi og áhrifum áfalla meðal barna. Þeim börnum sem á þurfa að halda verði eftir nákvæma greiningu veitt meðferð í samræmi við klínískar leiðbeiningar og gagnreyndar aðferðir.

c. Á eftir orðinu „kvíða“ í fyrirsögn komi: depurð.

d. Orðin „í efstu bekkjum grunnskóla“ í fyrirsögn falli brott.

3. Liðurinn Mælanlegt markmið í lið C.1 orðist svo: Starfshópur skili áætlun með gagnreyndum aðferðum um hvernig unnið skuli gegn fordómum í garð geðfatlaðra árið 2017.

4. Í stað orðanna „þeim dreift til íslenskra fjölmiðla og fylgt eftir með markvissum hætti“ í liðnum Framkvæmd í lið C.2 komi: og þeim dreift til íslenskra fjölmiðla.

5. Liðurinn Mælanlegt markmið í lið C.3 orðist svo: Fjöldi nýrra hlutastarfa fólks með geðraskanir í lok árs 2018.

6. Við lið C.5:

a. Við liðinn Markmið bætist: og lög um stöðu íslenskrar tungu og íslensks táknmáls, nr. 61/2011.

b. Við liðinn Framkvæmd bætist: og lög um stöðu íslenskrar tungu og íslensks táknmáls.

c. Á eftir orðinu „heilbrigðisstarfsfólk“ í liðnum Dæmi um samstarfsaðila komi: Samskiptamiðstöð heyrnarlausra og heyrnarskertra.
Áheyrnaraðild að Norðurskautsráðinu Nefndarálit - þingskjal nr. 1194

145. löggjafarþing 2015–2016.

Þingskjal 1194 - 607. mál.

Síðari umræða.

Nefndarálit um tillögu til þingsályktunar um stuðning við umsókn Vestnorræna ráðsins um áheyrnaraðild að Norðurskautsráðinu.

Frá utanríkismálanefnd.

Nefndin hefur fjallað um málið og fengið á sinn fund Unni Brá Konráðsdóttur, formann Íslandsdeildar Vestnorræna ráðsins, og Ingu Dóru Markussen, framkvæmdastjóra Vestnorræna ráðsins.

Tillögunni er ætlað að tryggja stuðning ríkisstjórnarinnar við umsókn Vestnorræna ráðsins um áheyrnaraðild að Norðurskautsráðinu. Vestnorræna ráðið hefur undanfarin ár lagt aukna áherslu á málefni norðurslóða og beitt sér fyrir aukinni umræðu um lýðræði á norðurslóðum enda er ráðið skipað þjóðkjörnum fulltrúum vestnorrænu landanna þriggja og þar með fulltrúum íbúa norðurslóða.

Nefndin áréttar að áheyrnaraðild Vestnorræna ráðsins að Norðurskautsráðinu mundi tryggja aukna aðkomu þess að málefnum norðurslóða og gefa fulltrúum þess aðgang að fundum ráðsins sem og þátttökurétt í vinnuhópum þess. Vestnorrænu löndin þrjú fengju þannig aukin tækifæri til að hafa áhrif á stefnumótun á svæðinu en Ísland á nú eitt landanna þriggja sæti í Norðurskautsráðinu. Nefndin telur að yfirlýstur stuðningur ríkisstjórnar Íslands við umsókn Vestnorræna ráðsins styrkti umsóknina og gæfi henni aukið vægi. Sambærileg stuðningstillaga hefur þegar verið samþykkt í Færeyjum og á grænlenska þinginu verður slík tillaga til umfjöllunar í maí.

Nefndin telur mikilvægt að þjóðkjörnir fulltrúar íbúa norðurslóða fái áheyrnaraðild að Norðurskautsráðinu enda gefi það þeim tækifæri til að koma á framfæri sjónarmiðum íbúa norðurslóða og gæta réttinda þeirra og hagsmuna.

Nefndin leggur til að tillagan verði samþykkt óbreytt.

Alþingi, 26. apríl 2016.
Skrá um sykursýki og skimun fyrir sykursýki Þingsályktun - þingskjal nr. 1203

145. löggjafarþing 2015–2016.

Þingskjal 1203 - 581. mál.

Nr. 27/145.

Þingsályktun um skrá um sykursýki og skimun fyrir sykursýki.

Alþingi ályktar að fela heilbrigðisráðherra að skipa starfshóp sem fái það verkefni að móta viðbrögð við vaxandi nýgengi sykursýki. Hópurinn skuli sérstaklega meta þörfina á skipulagðri skráningu sykursýki á Íslandi og reglulegri skimun fyrir sykursýki hjá áhættuhópum. Við matið verði miðað við að heilsugæslan veiti ráðgjöf samhliða skimuninni og fylgi henni eftir þegar við á.

Í starfshópnum verði fulltrúar stærstu heilbrigðisstofnana, svo sem Landspítala og Sjúkrahússins á Akureyri, heilsugæslunnar, embættis landlæknis og samtaka sjúklinga og fagstétta.

Heilbrigðisráðherra skili Alþingi skýrslu um niðurstöður starfshópsins eigi síðar en 1. janúar 2017.

Samþykkt á Alþingi 28. apríl 2016.
Fjármálaáætlun 2017–2021 Stjórnartillaga - þingskjal nr. 1212

Þingskjal 1212 - 740. mál.

Tillaga til þingsályktunar um fjármálaáætlun fyrir árin 2017–2021.

(Lögð fyrir Alþingi á 145. löggjafarþingi 2015–2016.)

Alþingi ályktar, sbr. lög nr. 123/2015, um opinber fjármál, að stjórnvöld fylgi fjármálaáætlun um opinber fjármál fyrir árin 2017–2021, sem byggð er á fyrirliggjandi fjármálastefnu fyrir sama tímabil og skilyrðum hennar, samkvæmt eftirfarandi yfirlitum um markmið fyrir afkomu- og efnahag hins opinbera í heild og fyrir opinbera aðila og um áætlanir um þróun tekna og gjalda þeirra næstu fimm árin.

Lykiltölur um afkomu og efnahag opinberra aðila.

Fjárstreymisyfirlit fyrir hið opinbera árin 2017–2021.

Fjárstreymisyfirlit fyrir A–hluta ríkissjóðs árin 2017–2021.

Fjárstreymisyfirlit fyrir A-hluta sveitarfélaga árin 2017-2021.

Útgjaldarammar málefnasviða 2017–2021.

Athugasemdir við þingsályktunartillögu þessa.

Smellið á PDF hér efst á síðunni til að skoða athugasemdirnar.
Áheyrnaraðild að Norðurskautsráðinu Þingsályktun - þingskjal nr. 1231

145. löggjafarþing 2015–2016.

Þingskjal 1231 - 607. mál.

Nr. 29/145.

Þingsályktun um stuðning við umsókn Vestnorræna ráðsins um áheyrnaraðild að Norðurskautsráðinu.

Alþingi ályktar að skora á ríkisstjórnina að styðja við umsókn Vestnorræna ráðsins um áheyrnaraðild að Norðurskautsráðinu.

Samþykkt á Alþingi 3. maí 2016.
Rómarsamþykktin um Alþjóðlega sakamáladómstólinn viðvíkjandi glæpum gegn friði Nefndarálit - þingskjal nr. 1248

145. löggjafarþing 2015–2016.

Þingskjal 1248 - 687. mál.

Síðari umræða.

Nefndarálit um tillögu til þingsályktunar um fullgildingu breytinga á Rómarsamþykktinni um Alþjóðlega sakamáladómstólinn viðvíkjandi glæpum gegn friði.

Frá utanríkismálanefnd.

Nefndin hefur fjallað um málið og fengið á sinn fund Matthías G. Pálsson frá utanríkisráðuneyti og Þórdísi Ingadóttur frá lagadeild Háskólans í Reykjavík. Með tillögunni er lagt til að ríkisstjórninni verði falið að fullgilda fyrir Íslands hönd breytingar á Rómarsamþykktinni um Alþjóðlega sakamáladómstólinn viðvíkjandi glæpum gegn friði, sem samþykktar voru á endurskoðunarráðstefnu Rómarsamþykktarinnar í Kampala í Úganda 11. júní 2010. Dómstóllinn hefur það hlutverk að dæma í málum einstaklinga sem grunaðir eru um alvarlegustu glæpi gegn mannkyninu, þ.e. hópmorð, glæpi gegn mannúð, stríðsglæpi og glæpi gegn friði.

Alþjóðlegi sakamáladómstóllinn hefur haft lögsögu yfir glæpum gegn friði en hefur ekki getað beitt lögsögu sinni að þessu leyti þar sem aðildarríkin skilgreindu ekki slíka glæpi fyrr en með umræddum breytingum á Rómarsamþykktinni. Þær fela í sér að glæpir gegn friði verða skilgreindir og því verður hægt að saksækja einstaklinga fyrir glæpi af þessu tagi þegar breytingarnar taka gildi.

Breytingarnar á Rómarsamþykktinni taka gildi í fyrsta lagi 1. janúar 2017 eftir að a.m.k. 30 ríki hafa fullgilt breytingarnar. Nú þegar hafa 28 ríki fullgilt breytingarnar. Fyrir nefndinni kom fram að til viðbótar þeim hafa 29 ríki hafið fullgildingarferlið og er Ísland í þeirra hópi með framlagningu tillögu þessarar. Átta ríki eru svo á byrjunarstigi og hafa nýlega hafið fullgildingarferlið. Ljóst er því að málið hefur mikinn meðbyr á alþjóðavísu.

Nefndin áréttar að Ísland hefur frá upphafi skipað sér í hóp vestrænna ríkja sem styðja dyggilega við starf Alþjóðlega sakamáladómstólsins og var m.a. tíunda ríkið til að fullgilda Rómarsamþykktina sjálfa. Dómstóllinn gegnir mikilvægu hlutverki við vernd mannréttinda og að stuðla að friði í heiminum. Nefndin leggur áherslu á að Ísland taki skýra afstöðu í þessu máli og verði eitt af þeim ríkjum sem tryggja að breytingarnar nái fram að ganga með því að samþykkja fullgildingu breytinganna sem fyrst.

Fyrir nefndinni kom fram að í ljósi þess að glæpir gegn friði eru ekki sérstakt afbrot samkvæmt íslenskum rétti kallar fullgilding breytinganna á lagabreytingar. Telur nefndin mikilvægt að frumvarpsvinnu vegna þessa verði flýtt eins og kostur er og hefur fengið þær upplýsingar að vinna sé hafin við gerð frumvarps í innanríkisráðuneyti.

Nefndin leggur til að tillagan verði samþykkt óbreytt.

Silja Dögg Gunnarsdóttir var fjarverandi við afgreiðslu málsins en ritar undir álit þetta samkvæmt heimild í 4. mgr. 18. gr. starfsreglna fyrir fastanefndir Alþingis. Ásta Guðrún Helgadóttir áheyrnarfulltrúi Pírata lýsti sig samþykka áliti þessu.

Alþingi, 9. maí 2016.
Samningur milli Íslands og Færeyja um fiskveiðar innan íslenskrar og færeyskrar lögsögu 2016 Nefndarálit - þingskjal nr. 1257

145. löggjafarþing 2015–2016.

Þingskjal 1257 - 640. mál.

Síðari umræða.

Nefndarálit um tillögu til þingsályktunar um staðfestingu samnings milli Íslands og Færeyja um fiskveiðar innan íslenskrar og færeyskrar lögsögu á árinu 2016.

Frá utanríkismálanefnd.

Nefndin hefur fjallað um málið og fengið á sinn fund Matthías G. Pálsson frá utanríkisráðuneyti og Jóhann Guðmundsson og Baldur P. Erlingsson frá atvinnuvega- og nýsköpunarráðuneyti.

Með tillögunni er leitað heimildar Alþingis til staðfestingar á samningi milli Íslands og Færeyja um fiskveiðar innan íslenskrar og færeyskrar lögsögu á árinu 2016 sem gengið var frá með bréfaskiptum í Þórshöfn og Reykjavík 22. og 31. desember 2015. Samningurinn kveður á um heimildir aðila til veiða á uppsjávarfiski í lögsögu hvor annars á árinu 2016.

Í athugasemdum við tillöguna kemur fram að samningurinn geri ráð fyrir gagnkvæmri heimild skipa hvors aðila til veiða á kolmunna og norsk-íslenskri síld innan lögsögu hins á árinu 2016. Íslenskum skipum eru heimilar veiðar á allt að 1.300 lestum af makríl og 2.000 lestum af síld annarri en norsk-íslenskri innan færeyskrar lögsögu á árinu 2016.

Áður en samningur þessi var gerður var á grundvelli samnings landanna frá 1976 um heimildir Færeyinga til veiða í lögsögu Íslands ákveðið að færeyskum skipum væri heimilt að veiða 5.600 lestir af botnfiski við Ísland á árinu 2016. Heildarafli þorsks verður þó samkvæmt samningi þessum ekki meiri en 1.900 lestir, heildarafli keilu ekki meiri en 650 lestir og engar veiðar eru heimilaðar á lúðu eða grálúðu. Á fundi nefndarinnar kom fram að þarna er um nokkra aukningu að ræða á heildarafla þorsks sem Færeyingum er heimilt að veiða í lögsögu Íslands en árið 2015 nam heildarafli þorsks ekki meira en 1.375 lestum og heildarafli keilu ekki meira en 750 lestum.

Nefndin leggur til að tillagan verði samþykkt óbreytt.

Silja Dögg Gunnarsdóttir, Karl Garðarsson og Össur Skarphéðinsson voru fjarverandi við afgreiðslu málsins en rita undir álit þetta samkvæmt heimild í 4. mgr. 18. gr. starfsreglna fyrir fastanefndir Alþingis.

Alþingi, 10. maí 2016.
Rómarsamþykktin um Alþjóðlega sakamáladómstólinn viðvíkjandi glæpum gegn friði Þingsályktun - þingskjal nr. 1292

145. löggjafarþing 2015–2016.

Þingskjal 1292 - 687. mál.

Nr. 30/145.

Þingsályktun um fullgildingu breytinga á Rómarsamþykktinni um Alþjóðlega sakamáladómstólinn viðvíkjandi glæpum gegn friði.

Alþingi ályktar að fela ríkisstjórninni að fullgilda fyrir Íslands hönd breytingar á Rómarsamþykktinni um Alþjóðlega sakamáladómstólinn viðvíkjandi glæpum gegn friði, sem samþykktar voru á endurskoðunarráðstefnu Rómarsamþykktarinnar í Kampala í Úganda 11. júní 2010.

Samþykkt á Alþingi 17. maí 2016.
Samningur milli Íslands og Færeyja um fiskveiðar innan íslenskrar og færeyskrar lögsögu 2016 Þingsályktun - þingskjal nr. 1293

145. löggjafarþing 2015–2016.

Þingskjal 1293 - 640. mál.

Nr. 31/145.

Þingsályktun um staðfestingu samnings milli Íslands og Færeyja um fiskveiðar innan íslenskrar og færeyskrar lögsögu á árinu 2016.

Alþingi ályktar að heimila ríkisstjórninni að staðfesta fyrir Íslands hönd samning milli Íslands og Færeyja um fiskveiðar innan íslenskrar og færeyskrar lögsögu á árinu 2016 sem gengið var frá með bréfaskiptum í Þórshöfn og Reykjavík 22. og 31. desember 2015.

Samþykkt á Alþingi 17. maí 2016.